CELEX: 32008R0571
Language: el
Date: 2008-06-19 00:00:00
Title: Κανονισμός (ΕΚ) αριθ. 571/2008 της Επιτροπής, της 19ης Ιουνίου 2008 , για τροποποίηση του παραρτήματος III του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά τα κριτήρια αναθεώρησης των ετήσιων προγραμμάτων επιτήρησης της ΣΕΒ (Κείμενο που παρουσιάζει ενδιαφέρον για τον ΕΟΧ)

20.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 161/4
            
         
      ΚΑΝΟΝΙΣΜΌΣ (ΕΚ) αριθ. 571/2008 ΤΗΣ ΕΠΙΤΡΟΠΉΣ
   
   της 19ης Ιουνίου 2008
   για τροποποίηση του παραρτήματος III του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά τα κριτήρια αναθεώρησης των ετήσιων προγραμμάτων επιτήρησης της ΣΕΒ
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23 πρώτο εδάφιο,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών (ΜΣΕ) σε ζώα. Προβλέπει ότι κάθε κράτος μέλος διεξάγει ετήσιο πρόγραμμα επιτήρησης για τις ΜΣΕ που βασίζεται σε ενεργητική και παθητική παρακολούθηση.
            
         
               (2)
            
            
               Το άρθρο 6 παράγραφος 1β του κανονισμού (ΕΚ) αριθ. 999/2001 προβλέπει ότι τα κράτη μέλη που είναι σε θέση να αποδείξουν ότι έχει βελτιωθεί η επιδημιολογική κατάσταση της χώρας μπορούν να υποβάλουν αίτημα για την αναθεώρηση των οικείων ετήσιων προγραμμάτων επιτήρησης.
            
         
               (3)
            
            
               Διάφορα κράτη μέλη, στα οποία παρατηρήθηκε βελτίωση της επιδημιολογικής κατάστασης, όσον αφορά τη σπογγώδη εγκεφαλοπάθεια των βοοειδών (ΣΕΒ), εκδήλωσαν ενδιαφέρον για την αναθεώρηση του οικείου ετήσιου προγράμματος επιτήρησης της ΣΕΒ. Προκειμένου να μπορέσουν τα εν λόγω κράτη μέλη να υποβάλουν στην Επιτροπή αίτημα για την αναθεώρηση των οικείων προγραμμάτων επιτήρησης της ΣΕΒ, είναι αναγκαία η θέσπιση κριτηρίων για την κατάδειξη της βελτίωσης της επιδημιολογικής κατάστασης όσον αφορά τη ΣΕΒ.
            
         
               (4)
            
            
               Τα κριτήρια αυτά είναι επιδημιολογικοί δείκτες που αποσκοπούν στην ποσοτική αξιολόγηση της διαχρονικής εξέλιξης της κατάστασης της ΣΕΒ στα κράτη μέλη.
            
         
               (5)
            
            
               Για λόγους σαφήνειας και συνοχής, τα εν λόγω κριτήρια πρέπει να καθορίζονται στο παράρτημα ΙΙΙ του κανονισμού (ΕΚ) αριθ. 999/2001.
            
         
               (6)
            
            
               Κατά συνέπεια, ο κανονισμός (ΕΚ) αριθ. 999/2001 πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΚ) αριθ. 999/2001 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Ιουνίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 147 της 31.5.2001, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 357/2008 της Επιτροπής (ΕΕ L 111 της 23.4.2008, σ. 3).
   
      ΠΑΡΑΡΤΗΜΑ
      Στο μέρος I του κεφαλαίου Α του κανονισμού (ΕΚ) αριθ. 999/2001 προστίθεται το ακόλουθο σημείο 7:
      
         «7.   Αναθεώρηση των ετήσιων προγραμμάτων επιτήρησης όσον αφορά τη ΣΕΒ («προγράμματα επιτήρησης της ΣΕΒ»), όπως προβλέπεται στο άρθρο 6 παράγραφος 1β
         7.1.   Αιτήσεις των κρατών μελών
         Οι αιτήσεις που υποβάλλουν τα κράτη μέλη στην Επιτροπή για την αναθεώρηση του οικείου ετήσιου προγράμματος επιτήρησης της ΣΕΒ περιλαμβάνουν τουλάχιστον τα εξής:
         
                     α)
                  
                  
                     στοιχεία για το ετήσιο πρόγραμμα επιτήρησης της ΣΕΒ που εφαρμόστηκε κατά την προηγούμενη εξαετή περίοδο εντός της επικράτειας του κράτους μέλους, συμπεριλαμβανομένης αναλυτικής τεκμηρίωσης που αποδεικνύει τη συμμόρφωση προς τα επιδημιολογικά κριτήρια που καθορίζονται στο σημείο 7.2·
                  
               
                     β)
                  
                  
                     στοιχεία για το σύστημα εντοπισμού και ανιχνευσιμότητας των βοοειδών, όπως αναφέρεται στο άρθρο 6 παράγραφος 1β τρίτο εδάφιο στοιχείο β), το οποίο εφαρμόστηκε κατά την προηγούμενη εξαετή περίοδο στην επικράτεια του κράτους μέλους, συμπεριλαμβανομένης αναλυτικής περιγραφής της λειτουργίας της ηλεκτρονικής βάσης δεδομένων, όπως αναφέρεται στο άρθρο 5 του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (1)·
                  
               
                     γ)
                  
                  
                     στοιχεία για τις απαγορεύσεις των ζωοτροφών που εφαρμόστηκαν κατά την προηγούμενη εξαετή περίοδο εντός της επικράτειας του κράτους μέλους, συμπεριλαμβανομένης αναλυτικής περιγραφής της επιβολής της απαγόρευσης ζωοτροφών για εκτρεφόμενα ζώα, όπως αναφέρεται στο άρθρο 6 παράγραφος 1β τρίτο εδάφιο στοιχείο γ), συμπεριλαμβανομένων του σχεδίου δειγματοληψίας, του αριθμού και του είδους των παραβιάσεων που εντοπίστηκαν καθώς και των αποτελεσμάτων από τα μέτρα που ελήφθησαν·
                  
               
                     δ)
                  
                  
                     αναλυτική περιγραφή του προτεινόμενου αναθεωρημένου προγράμματος επιτήρησης της ΣΕΒ που περιλαμβάνει τη γεωγραφική περιοχή στην οποία προβλέπεται να εφαρμοστεί το πρόγραμμα καθώς και περιγραφή των υποπληθυσμών βοοειδών που προβλέπεται να καλύπτονται από το αναθεωρημένο πρόγραμμα επιτήρησης της ΣΕΒ, συμπεριλαμβανομένων στοιχείων για τα όρια ηλικίας και το μέγεθος των δειγμάτων για τη διεξαγωγή δοκιμών·
                  
               
                     ε)
                  
                  
                     το αποτέλεσμα μιας περιεκτικής ανάλυσης κινδύνου από την οποία να προκύπτει ότι το αναθεωρημένο πρόγραμμα επιτήρησης της ΣΕΒ διασφαλίζει την προστασία της υγείας των ανθρώπων και των ζώων. Η εν λόγω ανάλυση κινδύνου περιλαμβάνει ανάλυση ανά κλάση γεννήσεων ή άλλες σχετικές μελέτες προκειμένου να καταδειχθεί ότι τα μέτρα για τη μείωση του κινδύνου ΜΣΕ, συμπεριλαμβανομένης της απαγόρευσης των ζωοτροφών, όπως αναφέρεται στο άρθρο 6 παράγραφος 1β τρίτο εδάφιο στοιχείο γ), έχουν εφαρμοστεί αποτελεσματικά.
                  
               7.2.   Επιδημιολογικά κριτήρια
         Οι αιτήσεις για την αναθεώρηση προγράμματος επιτήρησης της ΣΕΒ θα γίνονται δεκτές μόνο εάν το ενδιαφερόμενο κράτος μέλος είναι σε θέση να αποδείξει ότι, επιπλέον των απαιτήσεων που προβλέπονται στο άρθρο 6 παράγραφος 1β τρίτο εδάφιο στοιχεία α), β) και γ), πληρούνται στην επικράτειά του τα ακόλουθα επιδημιολογικά κριτήρια:
         
                     α)
                  
                  
                     για περίοδο τουλάχιστον έξι συναπτών ετών, μετά την ημερομηνία εφαρμογής του κοινοτικού συστήματος δοκιμών ΣΕΒ, όπως αναφέρεται στο στοιχείο β) του τρίτου εδαφίου της παραγράφου 1β του άρθρου 6:
                     είτε
                     
                                 i)
                              
                              
                                 η μέση μείωση του ετήσιου ποσοστού επίπτωσης της ΣΕΒ, που παρατηρήθηκε στον πληθυσμό ενήλικων βοοειδών (ηλικίας άνω των 24 μηνών) ήταν μεγαλύτερη από 20 % και ο συνολικός αριθμός των προσβληθέντων από τη ΣΕΒ ζώων που γεννήθηκαν μετά την εφαρμογή της κοινοτικής ολοσχερούς απαγόρευσης των ζωοτροφών για τα εκτρεφόμενα ζώα, όπως αναφέρεται στο άρθρο 6 παράγραφος 1β τρίτο εδάφιο στοιχείο γ), δεν υπερέβη το 5 % του συνολικού αριθμού επιβεβαιωμένων κρουσμάτων ΣΕΒ,
                                 ή
                              
                           
                                 ii)
                              
                              
                                 το ετήσιο ποσοστό επίπτωσης της ΣΕΒ που παρατηρήθηκε στον πληθυσμό ενήλικων βοοειδών (ηλικίας άνω των 24 μηνών) παρέμεινε συστηματικά κάτω από 1/100 000,
                                 ή
                              
                           
                                 iii)
                              
                              
                                 ως επιπλέον δυνατότητα για τα κράτη μέλη με πληθυσμό ενηλίκων βοοειδών (ηλικίας άνω των 24 μηνών) μικρότερο από 1 000 000 ζώα, ο συνολικός αριθμός επιβεβαιωμένων κρουσμάτων ΣΕΒ ήταν μικρότερος από πέντε·
                              
                           
               
                     β)
                  
                  
                     μετά την εξαετή περίοδο που αναφέρεται στο στοιχείο α), δεν υπάρχουν στοιχεία που να πιστοποιούν ενδεχόμενη επιδείνωση της επιδημιολογικής κατάστασης όσον αφορά τη ΣΕΒ.
                  
               
      
         (1)  ΕΕ L 204 της 11.8.2000, σ. 1.»